Kommissionens beslutning

af 7. juni 2000

om ændring af beslutning 95/196/EF om langsigtet national støtte til landbrug i Finlands nordlige områder

(meddelt under nummer K(2000) 1539)

(Kun den finske og den svenske udgave er autentisk)

(2000/405/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende vilkårene for Østrigs, Finlands og Sveriges tiltrædelse, særlig artikel 142, og

ud fra følgende betragtninger:

(1) I henhold til artikel 143 i tiltrædelsesakten gav Finland den 26. oktober 1994 Kommissionen meddelelse om den støtte, der er foreslået i henhold til artikel 142.

(2) Støtten godkendtes ved Kommissionens beslutning 95/196/EF(1), ændret ved beslutning 97/279/EF(2).

(3) Finland anmodede den 15. maj 1998, den 28. juli 1999, den 11. januar 2000 og den 31. januar 2000 Kommissionen om at ændre visse aspekter af beslutning 95/196/EF og forelagde herefter yderligere information til støtte for disse anmodninger.

(4) I ovennævnte skrivelser anmodede Finland om tilladelse til at basere beregningen af overskridelserne i kødsektoren på sektoren som helhed, når der tages hensyn til produktionsmængder for forskellige kødsorter, inden eventuelle proportionale nedskæringer i støtten for de sektorer, der har overskredet deres del, fastlægges. Dette er i overensstemmelse med udviklingen i forbrug og produktion af de forskellige kødsorter og fører ikke til en stigning i den samlede kødproduktion.

(5) Finland har anmodet om en ændring af den bestemmelse, der blev indført ved beslutning 97/279/EF om adskillelsen i bilag III og IV af beløbene for fjerkræsektoren, for at tillade en vis fleksibilitet i antallet af dyreender og den støtte, som bevilges til sektoren uden at ændre hverken størrelsen af støtten eller den samlede tilladte støtte til sektoren. Denne anmodning er i overensstemmelse med principperne for denne støtte, da den maksimale støtte for slagtekyllinger og andet fjerkræ stadigvæk er begrænset til referenceperioden.

(6) Finland har anmodet om, at omregningskoefficienten for dyreenheder i bilag V forhøjes, når det drejer sig om hungeder, så det samlede tilladte støttebeløb udbetales pr. dyreenhed i stedet for delvis på grundlag af den mængde mælk, der produceres. Muligheden for at udbetale støtten delvis på grundlag af den mængde mælk, der produceres, bør afskaffes, idet bilag III ændres, så der udelukkende er tale om komælk. Det er i overensstemmelse med beslutning 95/196/EF, det samlede støttebeløb til sektoren således forbliver uændret.

(7) Da Finland i henhold til artikel 4, stk. 5, i Rådets forordning (EF) nr. 1254/1999 af 17. maj 1999 om den fælles markedsordning for oksekød(3) har besluttet ikke at anvende denne maksimumsgrænse i forbindelse med markedsordningen, er det hensigtsmæssigt at afskaffe denne grænse, også når det drejer sig om den nationale støtte.

(8) Finland har anmodet om, at den belægningsgrad, der gælder i forbindelse med ammekøer og handyr, udelukkende anvendes for denne type kvæg. Da denne mulighed allerede findes i henhold til Kommissionens beslutning 2000/167/EF af 22. december 1999 om godkendelse af et finsk støtteprogram til gennemførelse, af især artikel 141 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse(4), mener Kommissionen, at anmodningen er velbegrundet, særlig for at undgå forskelsbehandling mellem producenter i de forskellige dele af Finland.

(9) Rådets forordning (EØF) nr. 1765/92(5) er erstattet af Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(6).

(10) Rådets forordning (EØF) nr. 3013/89(7) er erstattet af Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(8).

(11) Indførelsen af SLOM-mængder, som fordeltes i 1997 og 1998, er begrundelse for visse ændringer af bilagene II, III og IV til beslutning 95/196/EF.

(12) Der bør foretages visse tekniske ændringer af bilag III med hensyn til den samlede tilladte støtte for heste og for den tilladte støtte for får og hungeder, af bilag IV med hensyn til "andet ULA" og "ULA i alt" samt af bilag VI med hensyn til det samlede beløb for kartofler til stivelse.

(13) De nationale myndigheder bør have den nødvendige tid til at forberede de oplysninger, der hvert år skal sendes til Kommissionen.

(14) Beslutning 95/196/EF bør følgelig ændres.

(15) På baggrund af arten og omfanget af ændringerne og efter anmodning fra Finland bør denne beslutning finde anvendelse fra den 1. januar 2000 med undtagelse af ændringerne for så vidt angår overskud i kødsektoren, som bør finde anvendelse fra den 1. januar 1998, og af ændringerne for så vidt angår mælk i bilag II samt malkekøer i bilag IV, som bør finde anvendelse fra den 1. januar 1999 -

VEDTAGET FØLGENDE BESLUTNING:

Artikel 1

I beslutning 95/196/EF foretages følgende ændringer:

1) Artikel 3, stk. 2, ændres således:

a) litra a) affattes således:

"a) agerjord: det gennemsnitlige antal hektarer i regionen, som i perioden 1989 til 1991 har været anvendt til markafgrøder eller eventuelt er udtaget af produktionen i forbindelse med en offentligt finansieret ordning i henhold til artikel 2, stk. 2, i Rådets forordning (EF) nr. 1251/1999(9)"

b) litra d) affattes således:

"d) ammekøer: individuelle lofter, der tildeles hver producent i henhold til artikel 7, stk. 1, i Rådets forordning (EF) nr. 1254/1999(10)"

c) litra e) udgår.

d) litra f) affattes således:

"f) får og geder: individuelle lofter, der tildeles producenter i henhold til artikel 10, stk. 2, i Rådets forordning (EF) nr. 2467/98(11)"

e) Stk. 2 affattes således:"Ammekøer og handyr: det samlede antal dyr, der berettiger til støtte, begrænses ved hjælp af en belægningsfaktor pr. bedrift, der svarer til to dyreenheder pr. hektar foderplanter."

2) Artikel 4, stk. 1, ændres således:

a) litra a) affattes således:

"a) Inden for rammerne af de oplysninger, der skal gives i henhold til artikel 143, stk. 2, i tiltrædelsesakten, giver Kommissionen hvert år inden 1. juni meddelelse om virkningerne af den tildelte støtte og navnlig udviklingen i produktionen af de produktionsmetoder, der er støtteberettigede, udviklingen i de pågældende regioners økonomi og virkningerne for beskyttelsen af miljøet og for bevarelsen af landskabet, som omhandlet i tredje afsnit i artikel 142, stk. 3, i tiltrædelsesakten."

b) Følgende punktummer indsættes i litra c):

"Med hensyn til kød skal den bevilgede støtte udelukkende nedskæres, hvis den samlede produktionsmængde for produkterne i bilag II overskrides, i hvilket tilfælde nettonedskæringen af støtten bliver proportional med overskridelsen for de pågældende produkter. Ved 'kød' forstås oksekød og kalvekød, fårekød, gedekød, svinekød, fjerkrækød og rensdyrkød."

3) Bilag II, III.6, IV, V og VI affattes som angivet i bilaget til denne beslutning.

Artikel 2

Denne beslutning finder anvendelse fra 1. januar 2000 med undtagelse af artikel 1, nr. 2, litra b), som finder anvendelse fra 1. januar 1998 og artikel 1, nr. 3, vedrørende rubrikken for mælk i bilag II og for malkekøer i bilag IV, som finder anvendelse fra 1. januar 1999.

Artikel 3

Denne beslutning er rettet til Republikken Finland.

Udfærdiget i Bruxelles, den 7. juni 2000.

På Kommissionens vegne

Franz Fischler

Medlem af Kommissionen

(1) EFT L 126 af 9.6.1995, s. 35.

(2) EFT L 112 af 29.4.1997, s. 34.

(3) EFT L 160 af 26.6.1999, s. 21.

(4) EFT L 54 af 26.2.2000, s. 44.

(5) EFT L 181 af 1.7.1992, s. 12.

(6) EFT L 160 af 26.6.1999, s. 1.

(7) EFT L 289 af 7.10.1989, s. 1.

(8) EFT L 312 af 20.11.1998, s. 1.

(9) EFT L 160 af 26.6.1999, s. 1.

(10) EFT L 160 af 26.6.1999, s. 21.

(11) EFT L 312 af 20.11.1998, s. 1.

BILAG

"BILAG II

Jf. artikel 2, stk. 2

Produkt

>TABELPOSITION>"

"III.6. Jf. artikel 3, stk. 1, første afsnit, vedrørende år 2000

>TABELPOSITION>"

"BILAG IV

Jf. artikel 3, stk. 1, andet afsnit, andet led

Mængde udtrykt i produktionsfaktorer

>TABELPOSITION>"

"BILAG V

Jf. artikel 3, stk. 1, tredje led

Koefficienter for omregning til storkreaturer

>TABELPOSITION>"

"BILAG VI

Jf. artikel 3, stk. 1, tredje afsnit, første led

EU-støtte

1. Animalske produkter

>TABELPOSITION>

2. Vegetabilske produkter

>TABELPOSITION>"